Virallinen lehti nro C 219 , 30/07/1999 s. 0405



B4-0375, 0384, 0389, 0399, 0410 ja 0416/99 Päätöslauselma Burmasta Euroopan parlamentti, joka - ottaa huomioon aikaisemmat Burmasta antamansa päätöslauselmat, A. on surullinen siitä, että tri Michael Aris, Aung San Suu Kyin aviomies, on kuollut Yhdistyneessä kuningaskunnassa, B. pahoittelee Burman hallituksen päätöstä olla myöntämättä Aung San Suu Kyin aviomiehelle humanitaarisista syistä maahantuloviisumia, jotta hän olisi voinut käydä vaimonsa luona ollessaan vakavasti sairaana, C. panee merkille neuvoston julkilausuman, jossa tuomitaan tämä epäinhimillinen asenne, joka kertoo Burman valtion rauhan ja kehityksen neuvoston (State Peace and Development Council, SPDC) perustavaa laatua olevia ihmisoikeuksia kohtaan osoittamasta räikeästä piittaamattomuudesta, D. pahoittelee, että poliittiset puolueet eivät voi toimia vapaasti ja että Kansallisen demokratialiiton (NLD) johtaja sekä Nobelin rauhanpalkinnon ja Saharov-palkinnon saaja Aung San Suu Kyi on itse asiassa yhä kotiarestissa, E. on erittäin huolestunut Burman sotilasviranomaisten yhä jatkamista erittäin vakavista ihmisoikeusrikkomuksista, erityisesti Burman armeijan suorittamista humanitaaristen määräysten loukkauksista etnisten vähemmistöjen alueilla, F. ottaa huomioon, että SPDC:n sotilaalliset yksiköt ja paikalliset viranomaiset ovat äskettäin määränneet Karen-liikkeen kannattajien asuttamat kylät pakkosiirrettäviksi ja kyläläiset käytettäviksi pakkotyövoimana, G. tuomitsee sen, että satoja vaaleilla valittuja kansanedustajia ja NLD:n jäseniä on pidätetty ja pakotettu eroamaan tehtävistään, H. ottaa huomioon, että 16. syyskuuta 1998 250 parlamentin jäsentä (54,6% kaikista 485 parlamentin jäsenestä) antoi NLD:lle ja neljän muun puolueen edustajille valtuudet muodostaa parlamenttia edustava komitea (Committee Representing the People's Parliament, CRPP) ja toimia koko parlamentin nimissä, koska parlamentin ei koskaan ole annettu kokoontua, I. korostaa, että Aung San Suu Kyi on toistuvasti pyytänyt kaikkia maailman demokraattisesti valittuja parlamentteja tunnustamaan tämän komitean asianmukaisesti ja tukemaan sen työtä, J. ottaa huomioon, että Tanskan parlamentti ja Belgian senaatti ovat jo antaneet tukensa CRPP:lle, K. ottaa huomioon, että ASEANin ja EU:n yhteinen yhteistyökomitea (JCC) ei ole kokoontunut yli vuoteen, koska Burman mukaan ottamisesta on erimielisyyttä; 1. Ilmaisee vilpittömän osanottonsa Aung San Suu Kyille; 2. Pitää Burman viranomaisten päätöstä olla myöntämättä maahantuloviisumia Michael Arisille lisätodisteena Burman hallituksen asenteesta perustavaa laatua olevia ihmisoikeuksia kohtaan; 3. Toistaa tuomitsevansa Burman sotilasdiktatuurin ja kaikki ihmisoikeusloukkaukset, joihin SPDC on syyllistynyt; 4. Tuomitsee jatkuvan Burman etnisten ryhmien ihmisoikeuksien loukkaamisen, Karenin kannattajien asuttamien kylien pakkosiirrot sekä kyläläisten käyttämisen pakkotyövoimana; 5. Kehottaa jälleen Burman hallitusta takaamaan kansalaistensa perustavaa laatua olevat ihmisoikeudet, vapauttamaan kaikki poliittiset vangit ja myöntämään Aung San Suu Kyille liikkumisvapauden; 6. Toistaa kantansa, että ainoa tapa, jolla Burma saa takaisin tunnustuksen kansainvälisen yhteisön jäsenenä ja jolla maan syvä kriisi voidaan ratkaista, on käynnistää tavoitteellinen poliittinen vuoropuhelu Burman viranomaisten, demokraattisten oppositiojohtajien ja etnisten vähemmistöjen edustajien välillä; 7. Ilmaisee tunnustuksensa ja tukensa CRPP:lle ja kehottaa asiasta vastaavia valiokuntiaan käynnistämään rakentavan vuoropuhelun Burman vaaleilla valittujen parlamentin jäsenten kanssa; 8. Toistaa kannattavansa neuvoston päätöstä olla hyväksymättä Burmaa EU:n ja ASEANin kokouksiin sekä Aasia-Eurooppa -kokouksiin (ASEM) ennen kuin Burman ihmisoikeus- ja demokratiatilanteessa on tapahtunut merkittäviä parannuksia; 9. Kehottaa neuvostoa varmistamaan, että nykyisen yhteisen ulko- ja turvallisuuspolitiikan mukaista Burmaa koskevaa yhteistä kantaa noudatetaan tiukasti, erityisesti maahantuloviisumien kieltämisen yhteydessä, ja kehottaa lisäksi painokkaasti jäsenvaltioita olemaan myöntämättä kauttakulkuviisumeita SPDC:n jäsenille ja sotilashenkilökunnalle; 10. Kehottaa puhemiestään välittämään tämän päätöslauselman komissiolle, neuvostolle, ASEAN:ille, CRPP:lle sekä Burman hallitukselle.